ગત વર્ષની જેમ આ વખતે ચોમાસા દરમિયાન પાટનગરમાં ચોમેર પાણી ન ભરાઈ જાય તે માટે મ્યુનિસિપલ કોર્પોરેશન અને પાટનગર યોજના વિભાગ દ્વારા આગોતરી તૈયારી શરૂ કરી દેવાઈ છે. આ સાથે ભવિષ્યમાં પણ આ પ્રકારની સમસ્યા ઊભી ન થાય તે માટે તમામ સેકટરના રિંગ રોડ પર સ્ટોર્મ વોટર ડ્રેનેજ લાઈન નાખવાનો નિર્ણય લેવાયો છે. બુધવારે યોજાયેલી ગાંધીનગર સ્માર્ટ સિટી ડેવલપમેન્ટ કંપનીના બોર્ડની મીટિંગમાં સ્ટોર્મ વોટર ડ્રેનેજ લાઈન માટે રૂ. ૩૭.૭૬ કરોડ ખર્ચવાની કામગીરીને લીલી ઝંડી અપાઈ હતી.